Predkladacia správa

Protimonopolný úrad Slovenskej republiky (ďalej ako „úrad“) z vlastnej iniciatívy predkladá do medzirezortného pripomienkového konania návrh zákona, ktorým sa mení a dopĺňa zákon č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č.  347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov v znení neskorších predpisov (ďalej len „návrh zákona“) vzhľadom na potrebu vykonania legislatívnych úprav určitých okruhov, ktoré vyplynuli z uplatňovania zákona v praxi a taktiež s cieľom zefektívnenia niektorých zákonných inštitútov s pozitívnym dopadom na účastníkov konania - podnikateľov.
Obsahom návrhu zákona je viacero oblastí. Oblasť práva hospodárskej súťaže je plne harmonizovaná s právom EÚ. Viaceré návrhy na zmenu v rámci hlavných oblastí pôsobnosti úradu, a to, kontroly koncentrácií, posudzovania prípadov zneužívania dominantného postavenia a dohôd obmedzujúcich súťaž, ako aj v prípade niektorých procesných inštitútov odrážajú všeobecnú snahu v rámci Európskej siete úradov na ochranu hospodárskej súťaže (ECN) o približovanie právnych inštitútov v rámci EÚ. Nakoľko niektoré ustanovenia boli legislatívne zakotvené ešte v čase pred vstupom Slovenskej republiky do EÚ a aplikačná prax a vývoj európskej judikatúry poukázali na niektoré ich nedostatky, navrhuje sa ich úprava, ktorá často vychádza z európskej.
V oblasti koncentrácií je úprava zameraná na ďalšie zefektívnenie procesu posudzovania koncentrácií najmä z hľadiska procesného v prospech účastníkov koncentrácie – podnikateľov.
Návrh zákona zavádza aj nové inštitúty, ako napríklad inštitút oznamovateľa, ktorý má za cieľ prispieť v boji proti kartelom – porušeniam, ktoré závažným spôsobom poškodzujú ekonomiku ako aj spotrebiteľa.
 Navrhované zmeny sa týkajú aj zloženia Rady úradu, ktorá je orgánom rozhodujúcim o rozklade proti rozhodnutiam úradu. V budúcnosti podpredseda úradu už nebude súčasťou tohto kolektívneho orgánu rozhodovania, ale súčasťou prvostupňového rozhodovacieho konania.
Vzhľadom na skutočnosť, že návrh zákona predpokladá vydanie niektorých všeobecne záväzných právnych predpisov úradom, predkladá ich úrad v zmysle čl. 18 ods. 2 písm. g) Legislatívnych pravidiel vlády Slovenskej republiky spolu s návrhom zákona. Tieto návrhy všeobecne záväzných právnych predpisov budú však osobitne predmetom pripomienkového konania.
Návrh zákona nebude predmetom vnútrokomunitárneho pripomienkového konania.
Predkladaný návrh zákona je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, so zákonmi Slovenskej republiky, ako aj s právom Európskej únie.
Navrhovaná právna úprava bude mať pozitívny dopad na podnikateľské prostredie a súčasne pozitívny aj negatívny dopad na rozpočet verejnej správy.  Návrh zákona bol spolu s vyhodnotením vplyvov dňa 12. 2. 2013 v zmysle Jednotnej metodiky na posudzovanie vybraných vplyvov predložený dotknutým subjektom na predbežné pripomienkové konanie.
Materiál bol predmetom medzirezortného pripomienkového konania v dňoch 13.12.2013-9.1.2014. Pripomienky do dnešného dňa nezaslali Konfederácia odborových zväzov, Úrad pre reguláciu sieťových odvetví, Správa štátnych hmotných rezerv Slovenskej republiky, Najvyšší súd Slovenskej republiky, podpredseda vlády SR pre investície a Telekomunikačný úrad Slovenskej republiky.
Vzhľadom na to, že zmeny uvedené v návrhu zákona sú v prospech podnikateľov a zefektívňujú činnosť úradu, navrhuje sa účinnosť zákona od 1.7. 2014. Vzhľadom na uvedené tiež nie je potrebná špeciálna úprava dĺžky legisvakancie.
Materiál sa predkladá bez rozporov so subjektmi uvedenými v článku 14 ods. 5 a 6 Legislatívnych pravidiel vlády Slovenskej republiky.